b'\n_START_ARTICLE_\nMart Seim\n_START_SECTION_\nSpordisaavutused\n_START_PARAGRAPH_\nTa on v\xc3\xb5itnud viis korda Eesti meistriv\xc3\xb5istlused t\xc3\xb5stmises (2009, 2012, 2013, 2014 ja 2017)._NEWLINE_Ta v\xc3\xb5itis Houstonis toimunud 2015. aasta maailmameistriv\xc3\xb5istlustel t\xc3\xb5stmises raskekaalu \xc3\xbcldarvestuses algul pronksmedali, kuid dopinguga vahele j\xc3\xa4\xc3\xa4nud Venemaa t\xc3\xb5stja Aleksei Lovt\xc5\xa1evi tulemuste t\xc3\xbchistamise j\xc3\xa4rel kuulus Seimile h\xc3\xb5bemedal. T\xc3\xb5ukamises tuli Seim aga maailmameistriks ja sai v\xc3\xa4ikese kuldmedali._NEWLINE_2016. aasta Euroopa meistriv\xc3\xb5istlustel Norras F\xc3\xb8rdes v\xc3\xb5itis Mart Seim meeste \xc3\xbcliraskekaalu (+105 kg) v\xc3\xb5istlusel pronksmedali. Neil v\xc3\xb5istlustel rebis ta 185 kg ja t\xc3\xb5ukas 239 kg, mis andis kogusummaks 424 kg. T\xc3\xb5ukamises teenis Seim nn v\xc3\xa4ikese h\xc3\xb5bemedali._NEWLINE_2016. aasta suveol\xc3\xbcmpiam\xc3\xa4ngudel Rio de Janeiros saavutas ta t\xc3\xb5stmises kogusummas 430 kg pealt 7. koha._NEWLINE_2017. aasta Euroopa meistriv\xc3\xb5istlustel Horvaatias Splitis sai ta meeste \xc3\xbcliraskekaalus (+105 kg) 5. koha. Neil v\xc3\xb5istlustel rebis ta 180 kg ja t\xc3\xb5ukas 246, mis andis kogusummaks 425 kg. T\xc3\xb5ukamises teenis ta nn v\xc3\xa4ikese h\xc3\xb5bemedali. Temast rohkem t\xc3\xb5ukas Euroopa meistriks tulnud La\xc5\xa1a Talahhadze, kes p\xc3\xbcstitas rebimises 217 kg-ga maailmarekordi ja t\xc3\xb5ukas 250 kg._NEWLINE_2017. aasta maailmameistriv\xc3\xb5istlustel Anaheimis p\xc3\xbcstitas ta kolm Eesti rekordit ja sai meeste \xc3\xbcliraskekaalus (+105 kg) viienda koha. Neil v\xc3\xb5istlustel rebis ta 191 kg ja t\xc3\xb5ukas 253, mis andis kogusummaks 444 kg. T\xc3\xb5ukamises teenis Seim nn v\xc3\xa4ikese h\xc3\xb5bemedali.\n_START_SECTION_\nIsiklikku\n_START_PARAGRAPH_\nTema isa on t\xc3\xb5stja Alar Seim ja vanaisa t\xc3\xb5stja Georg Seim.'